b'\n_START_ARTICLE_\nMahrova trgovska \xc5\xa1ola, Ljubljana\n_START_PARAGRAPH_\nMahrova trgovska \xc5\xa1ola je bila najstarej\xc5\xa1a te vrste v Avstriji. Jakob Franc Mahr jo je ustanovil leta 1834 in jo vodil do smrti leta 1845. Nasledil ga je cesarsko kraljevi uradnik Ferdinand Mahr, za njim pa njegov sin Arthur Mahr. Ob svoji 50-letnici je imela \xc5\xbee 9.472 u\xc4\x8dencev, do leta 1914 pa \xc5\xbee 13.177. Obiskovali so jo prete\xc5\xbeno otroci premo\xc5\xbenej\xc5\xa1ih me\xc5\xa1\xc4\x8danov. Pouk je potekal v nem\xc5\xa1kem jeziku. Ker je slovenski jezik v tistem \xc4\x8dasu pridobival na veljavi, je bila leta 1865 ustanovljena tudi utrakvisti\xc4\x8dna (v stari Avstriji smer, ki zagovarja raznarodovalno dvojezi\xc4\x8dnost, zlasti v \xc5\xa1olstvu), dvojezi\xc4\x8dna \xc5\xa1ola za bodo\xc4\x8de ljubljanske trgovce. Do konca 1. svetovne vojne je potekal pouk v nem\xc5\xa1kem in slovenskem jeziku (nekatere predmete so pou\xc4\x8devali v nem\xc5\xa1kem, druge v slovenskem jeziku)._NEWLINE_Mahrova \xc5\xa1ola je delovala do leta 1918. V hi\xc5\xa1i je nekaj let (od 1856 do 1874) gostovala tudi realka._NEWLINE_Zanani u\xc4\x8ditelj risanja na tej \xc5\xa1oli je bil tudi slikar Franz Kurz Goldenstein.\n_START_SECTION_\nMahrova hi\xc5\xa1a\n_START_PARAGRAPH_\nHotel "Pri avstrijskem dvoru" (Zum Osterrechischer Hof) je bil eden najuglednje\xc5\xa1ih ljubljanskih hotelov. Imenovali so ga tudi Bahabirt. Zgradba, ki je na tem mestu stala pred tem, je bila do leta 1785 \xc5\xbeitnica. Hotel in gostilno je zgradil Matija Dobravc. Med letoma 1836 in 1840 je v tej hi\xc5\xa1i stanoval odvetnik Bla\xc5\xbe Crobath. V njegovi odvetni\xc5\xa1ki pisarni je delal tudi France Pre\xc5\xa1eren. V hotelu se 30. marca 1848 rodil Don Carlos, kasnej\xc5\xa1i burbonski princ. Tega leta je v hotelu gostoval tudi Milo\xc5\xa1 Obrenovi\xc4\x87, maja 1850 pa feldmar\xc5\xa1al Josef Radetzky._NEWLINE_Hotel je deloval do leta 1855, ko je hi\xc5\xa1o kupil Ferdinand Mahr in vanjo preselil trgovsko \xc5\xa1olo. Bila je najstarej\xc5\xa1a tovrstna \xc5\xa1ola v Avstriji in v njej so se iz\xc5\xa1olali mnogi slovenski gospodarstveniki. \xc5\xa0ola je prenehala delovati leta 1918. Hi\xc5\xa1e se je prijelo ime Mahrova hi\xc5\xa1a in tako se imenuje \xc5\xa1e danes. Leta 1865 je bil zgradba nadgrajena za dve nadstropji._NEWLINE_Leta 1918 je hi\xc5\xa1o prevzela mestna ob\xc4\x8dina in vanjo naselila razli\xc4\x8dne urade. Vrsto let je imel v njej prostore upravljavec mestnega vodovoda. Od leta 2003 je v pritli\xc4\x8dju Slovenski turisti\xc4\x8dno-informacijski center. V hi\xc5\xa1i so tudi lastni\xc5\xa1ka in najemna stanovanja._NEWLINE_Na fasadi ob vhodu v zgradbo se nahaja ve\xc4\x8d spominskih obele\xc5\xbeij kiparja Toneta Dem\xc5\xa1arja in se nana\xc5\xa1ajo na pomembne ljudi, ki so bivali v njej.\n_START_SECTION_\nPredvidena rekonstrukcija\n_START_PARAGRAPH_\nV okviru izgradnje podzemne gara\xc5\xbene hi\xc5\xa1e pod tr\xc5\xbenico, je predvidena tudi nadgradnja Mahrove hi\xc5\xa1e. V okviru dosedanjih obnovitvenih del bila stavba stati\xc4\x8dno sanirana, zamenjana so bila okna in ostre\xc5\xa1je ter obnovljen del fasade. Sledija je obnova napeljav v stavbi, postavljanje predelnih sten in dvigal ter kon\xc4\x8dna ureditev prostorov in fasade na Kopitarjevi ulici ter Krekovem trgu.'